b"\n_START_ARTICLE_\nVulgata art\xc3\xbarica\n_START_PARAGRAPH_\nLa Vulgata art\xc3\xbarica o el cicle Lancelot-Greal \xc3\xa9s una extensa recopilaci\xc3\xb3 d'obres del cicle art\xc3\xbaric, o aventures del rei Art\xc3\xbas i els cavallers de la Taula Rodona. Es tracta de cinc volums en prosa, escrits a Fran\xc3\xa7a al segle XIII. El temes principals s\xc3\xb3n la recerca del Sant Greal i la hist\xc3\xb2ria d'amor entre el cavaller Lancelot i la reina Ginebra._NEWLINE_Els or\xc3\xadgens de la Vulgata art\xc3\xbarica es troben a finals del segle XII: Robert de Boron recopil\xc3\xa0 diversos textos en una trilogia anomenada Petit cicle: Joseph d'Arimathie (o Roman\xc3\xa7 de l'Estoire dou Graal), Merlin i Perceval (tamb\xc3\xa9 denominat Didot-Perceval). Poc despr\xc3\xa9s, aquesta trilogia fou prosificada per un autor o autors an\xc3\xb2nims, convertint-la en una obra de gran extensi\xc3\xb3 i qualitat liter\xc3\xa0ria.\n_START_SECTION_\nCaracter\xc3\xadstiques\n_START_PARAGRAPH_\nLa Vulgata represent\xc3\xa0 un canvi d\xe2\x80\x99est\xc3\xa8tica. A principis del  segle XIII la hist\xc3\xb2ria s\xe2\x80\x99escrivia en vulgar i molt aviat en prosa. Amb la ficci\xc3\xb3 va passar el mateix, es van escriure en prosa aconseguint una m\xc3\xa9s gran versemblan\xc3\xa7a._NEWLINE_D\xe2\x80\x99altra banda, el Lancelot en prosa abandona el car\xc3\xa0cter epis\xc3\xb2dic de les novel\xc2\xb7les anteriors buscant historiar la vida completa de diverses generacions d'herois art\xc3\xbarics. Aix\xc3\xad, l\xe2\x80\x99autor uneix tres temes que fins ara havien estat independents, com s\xc3\xb3n l\xe2\x80\x99amor de Lancelot i Ginebra; Perceval i el Greal; i la mort del rei Art\xc3\xbas. L\xe2\x80\x99habilitat de l\xe2\x80\x99autor o autors consisteix a aconseguir que temes tan antag\xc3\xb2nics com la sacralitat del Greal i l\xe2\x80\x99amor ad\xc3\xbalter, tinguin una fusi\xc3\xb3 no violenta, donat que el m\xc3\xa9s important, l\xe2\x80\x99aventura suprema, \xc3\xa9s el grial._NEWLINE_El cicle t\xc3\xa9 a prop 2000 p\xc3\xa0gines impreses, i est\xc3\xa0 format per un joc de profecies i predestinacions. L\xe2\x80\x99elecci\xc3\xb3 d\xe2\x80\x99un llinatge, el del rei David, al qual pertanyen Lancelot i Galaaz, d\xc3\xb3na unitat al conjunt. Aix\xc3\xad es pot establir un paral\xc2\xb7lelisme entre la figura de Lancelot, s\xc3\xadmbol de l'Antic Testament, la figura de Galaaz, s\xc3\xadmbol del Nou Testament, i a la fi, la mort del rei Art\xc3\xbas, que seria l\xe2\x80\x99Apocalipsi i el Judici final. Aquesta idea de predestinaci\xc3\xb3 ajuda a comprendre el doble esperit de l\xe2\x80\x99obra: l\xe2\x80\x99ideal cort\xc3\xa8s i l\xe2\x80\x99ideal religi\xc3\xb3s i la subordinaci\xc3\xb3 progressiva de la cavalleria mundana a la cavalleria celestial, coincidint amb les tend\xc3\xa8ncies espirituals del segle XIII."